### Beslutning

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 23. februar 2022 om magistratsbehandling af forslaget.

 Sagen bedes tilbagesendt byrådet via Magistraten.

**Beslutningsforslag fra Børne- og ungebyrådet**

I [adresse] panter vi som aldrig før. Dansk Retursystem melder, at der i 2019 blev afleveret mere end 1,4 milliarder flasker og dåser til pant. Udviklingen med at borgerne panter mere, kræver dog gode muligheder for at komme af med sin pant – uanset om man selv ønsker panten udbetalt eller ej. Børne- og ungebyrådet ser meget positivt på danskernes velvilje for at pante emballage og de positive forandringer for miljøet, der følger med udviklingen. Derfor ønsker vi at bakke op om det med et forslag, som skal sikre et renere [adresse] og mere pant til hjemløse og pantsamlere.

Børne- og ungebyrådet ønsker at stille et forslag om, at alle fremtidige skraldespande i [adresse], samt allerede eksisterende skraldespande placeret ved steder med meget aktivitet og mange mennesker, skal have en såkaldt pantkrave monteret, så man kan aflevere sin pant ved en skraldespand. På denne måde kan vi sikre et renere [adresse]. Derudover ønsker vi, at alle skoler og offentlige bygninger får flaskebokse, hvor man kan aflevere sin pant til fordel for hjemløse og pantsamlere.

Bedre og flere muligheder for at komme af med sin pant på en god måde har flere fordele. For det første gavner det miljøet, at flasker og dåser kan afleveres. For det andet betyder muligheden for at aflevere pant, at vi i langt højere grad kan genbruge materialer fra den pant, der afleveres. Derudover vil det sikre en renere by. Sidst men ikke mindst, vil vores forslag skabe bedre muligheder for at hjemløse og socialt udsatte kan få glæde af panten.

Forslag:

Børne- og ungebyrådet foreslår, at:

1) Der sættes pantkraver på alle fremtidige skraldespande i [adresse], samt på eksisterende skraldespande ved steder, hvor der færdes mange mennesker.

2) Alle skoler og offentlige bygninger skal have flaskebokse, hvor panten kan afleveres til fordel for socialt udsatte og hjemløse.

Motivation af punkt 1:

Børne- og ungebyrådet foreslår, at det skal være et krav, at alle fremtidige skraldespande i [adresse] skal have Herman Dam, som skal gøre det nemmere at komme af med sine pantflasker og -dåser uden at smide det direkte i skraldespanden eller på gaden. Vi foreslår også, at nuværende skraldespande ved steder, hvor mange mennesker samles og færdes, skal have Herman Dam. Dette kan f.eks. være i midtbyen, ved skoler, skate- og aktivitetsparker, storcentre og lignende.

På trods af danskernes begejstring for at pante, oplever vi stadig, at mange på byturen, i skateparken eller ved det lokale storcenter enten smider deres emballage med pant i naturen, i skraldespande eller stiller det ved siden af skraldespanden. Fordi nogen stadig kasserer deres pant andre steder end i pantautomaten, mener vi, at [adresse] skal sørge for løsninger, der gør det mere belejligt at sætte panten i en pantkrave end at smide det fra sig på vej til eller fra en bytur. Det er dog ikke kun i midtbyen, der er behov for pantkraver. Også i oplandet oplever vi, at borgernes pant ikke altid når hele vejen til pantautomaten i supermarkedet. Derfor er det vigtigt, at ambitionen om at der skal pantkraver på byens skraldespande, ikke begrænses til dem inden for [adresse].

Pantkraverne vil ikke kun hjælpe til, at vi får en renere kommune. De vil også spille godt ind i ambitionen om, at [adresse] skal være CO2-neutral i 2030. Den emballage som vi returnerer kan nemlig genanvendes, og på den måde sikre at vi ikke overbelaster klimaet. Forslaget er derfor en vindersag for alle, da vi både får en renere og mere klimavenlig by ved at tilføje pantkraver til byens skraldespande.

Vi ønsker, at pantkraver i fremtiden vil være en fast del af bybilledet overalt i [adresse]. Vi forstår dog, at det kan være nødvendigt med et pilotprojekt sammen med Ren By Aarhus i visse dele af kommunen i første omgang.

Motivation af punkt 2:

Pant på flasker og dåser handler ikke kun om muligheden for at få penge tilbage, når emballagen afleveres til retursystemet. Pant er også muligheden for at pantgiverne kan overdrage panten til byens pantsamlere. For at sikre at så meget pant som muligt i [adresse] i fremtiden gives til pantsamlere, foreslår vi, at der i fremtiden skal være flaskebokse på alle skoler og offentlige bygninger i kommunen. Udover skolerne i kommunen kunne forslag til steder med flaskebokse være ungdomsklubber, kommunale arbejdspladser osv. Formålet med flaskeboksene er at panten går direkte til pantsamlerne. Dette vil skabe økonomisk støtte til dem, der har særligt brug for pengene fra panten.

Vi foreslår, at [adresse] i denne forbindelse samarbejder med sociale organisationer, som kan hjælpe med at sikre, at panten går direkte til pantsamlerne. Det kan f.eks. være organisationen Pant-for-pant, som Foreningen Hus Forbi har etableret. Dette er en nonprofit flaskeindsamlingsservice, der hjælper socialt udsatte mennesker til et arbejde. Flaskeboksene vil dermed både skabe en stor værdi for den enkelte pantsamler og for arbejdet med at få genbrugt så meget emballage som overhovedet muligt.

Børne- og ungebyrådet håber, at Byrådet vil se positivt på vores forslag, så vi sammen kan sikre en renere og mere klimavenlig kommune, som støtter op om tiltag til fordel for socialt udsatte. Børne- og ungebyrådet stiller sig naturligvis til rådighed for spørgsmål og sparring.

### Sagens forløb

23-02-2022 Aarhus Byråd
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 23. februar 2022 om magistratsbehandling af forslaget.

 Sagen bedes tilbagesendt byrådet via Magistraten.